En væltet arbejdslampe startede natten til tirsdag omkring klokken 23 en mindre brand i en ubeboet ejendom på Tandrupvej i Aars. Det oplyser indsatsleder ved Nordjyllands Beredskab Jes Caspar Mortensen. Huset er lige nu ved at blive renoveret, og derfor stod der en arbejdslampe i et udehus tæt på bygningen. - Hvad der så videre er sket, ved vi ikke. Det kan være, at der er nogen, der er kommet til at skubbe til lampen, men vi ved det ikke, siger Jes Caspar Mortensen. Heldigvis nåede branden ikke at sprede sig særlig meget, og der blev kun sat ild til en dør og en dørkam. Udehuset nåede dog at blive fyldt med røg, hvilket alarmerede en forbipasserende kvinde, der ringede 112. Brandvæsenet fik hurtigt styr på branden, der ikke udgjorde en trussel for resten af huset eller gik ud over noget interiør. Beredskabet brugte halvanden time på stedet, primært for at lufte al røgen ud af huset med ventilatorer.

Opsummering:
En arbejdslampe startede natten til tirsdag en brand i et ubeboet hus i Aars.